b'\n_START_ARTICLE_\nPropiolaktoni\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilassa propiolaktoni on v\xc3\xa4rit\xc3\xb6nt\xc3\xa4 nestem\xc3\xa4ist\xc3\xa4 ainetta. Yhdiste liukenee veteen, mutta my\xc3\xb6s hydrolysoituu veden vaikutuksesta 3-hydroksipropaanihapoksi. Propiolaktoni liukenee useisiin orgaanisiin liuottimiin kuten etanoliin, dietyylieetteriin, asetoniin ja kloroformiin. Propiolaktoni reagoi monien nukleofiilien kuten amiinien ja alkoholien kanssa ja n\xc3\xa4iss\xc3\xa4 reaktioissa yhdisteen neliatominen rengas hajoaa. Propiolaktoni polymeroituu kuumennettaessa tai happojen tai em\xc3\xa4sten vaikutuksesta Propiolaktoni on karsinogeeninen eli sy\xc3\xb6p\xc3\xa4\xc3\xa4 aiheuttava yhdiste.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nPropiolaktonia valmistetaan formaldehydin ja keteenin v\xc3\xa4lisell\xc3\xa4 reaktiolla, jota katalysoivat Lewis-hapot kuten sinkkikloridi. Yhdistett\xc3\xa4 voidaan valmistaa my\xc3\xb6s 3-halogenipropaanihapoista. Propiolaktonia k\xc3\xa4ytet\xc3\xa4\xc3\xa4n orgaanisen kemian synteeseiss\xc3\xa4 ja siit\xc3\xa4 valmistetaan muun muassa hartseja, alaniinia ja muita yhdisteit\xc3\xa4. Aine tappaa mikrobeja, mink\xc3\xa4 vuoksi sit\xc3\xa4 on k\xc3\xa4ytetty desinfiointiaineena, mutta karsinogeenisuuden vuoksi t\xc3\xa4st\xc3\xa4 k\xc3\xa4yt\xc3\xb6st\xc3\xa4 on luovuttu.'